**На основу члана 103. Статута града Ужица (''Сл. Лист града Ужица'' 25/17-пречишћен текст), Градско веће на седници одржаноj 28.03.2018.године усвојило је**

**ИЗВЕШТАЈ О СТАЊУ ЖИВОТНЕ СРЕДИНЕ У ГРАДУ УЖИЦУ ЗА 2017.ГОДИНУ**

**Члан 1.**

У Извештају о стању животне средине у Граду Ужицу за 2017.годину, даје се оцена следећих сегмената животне средине:

* квалитет ваздуха,
* квалитет површинских вода,
* стање управљања отпадом,
* отпадне воде,
* биодиверзитет, шуме

**I КВАЛИТЕТ ВАЗДУХА**

**Дефиниција појмова:**

***Загађујућа материја***јесте свака материја (унета директно или индиректно од стране човека у ваздух) присутна у ваздуху, која има штетне ефекте по здравље људи и животну средину у целини.

***Гранична вредност или максимално дозвољена концентрација***јесте највиши дозвољени ниво загађујуће материје у ваздуху, утврђена на основу научних сазнања, како би се избегле, спречиле или смањиле штетне последице по здравље људи и/или животну средину и која се не сме прећи када се једном достигне.

***Толерантна вредност***јесте гранична вредност увећана за границу толеранције.

***Укупне таложне материје*** *(*честице пречника већег од 10 микрона), јесу укупна маса загађујућих материја која је доспела из атмосфере на површину (нпр. тла, вегетације, воде, зграда итд.) у датом подручју у одређеном временском периоду.

***Суспендоване честице*** представљају комплексну смешу органских и неорганских супстанци (угљоводоника, металних оксида, канцерогена и др), које су пречника мањег од 100 микрона.

***ПM10*** је фракција суспендованих честица која пролази кроз одговарајући филтер, чије су честице аеродинамичког пречника од 10 микрона;

***ПM2.5*** је фракција суспендованих честица која пролази кроз одговарајући филтер и чије су честице аеродинамичког пречника од 2,5 микрона;

Квалитет ваздуха у Ужицу прати се више од 20 година. Праћење квалитета ваздуха на територији града Ужица спроводи се у складу са Законом о заштити ваздуха, Уредбом о условима за мониторинг и захтевима квалитета ваздуха („Сл. гласник РС“, бр. 11/10, 75/10 и 63/13) и Уредбом о утврђивању програма квалитета ваздуха у државној мрежи („Сл. гласник РС“, број 58/11), и то оквиру **државне мреже станица** на три локације: Ужице-Зелена пијаца, Ужице-Царина вртић ''Полетарац'' и локација Аутоматске мерне станице у Омладинској улици и у оквиру **локалне мреже станица** за праћење квалитета ваздуха на локацијама Севојно**-**Дечји вртић „Маслачак“**,** Севојно**-**Амбуланта**,** Ужице-Болница, Ужице-Позориште.

На Програм мониторинга ваздуха у локалној мрежи за 2017.годину, сагласност је дало надлежно Министарство.

Табела 1. Мерна места за праћење квалитета ваздуха на територији града Ужица

|  |  |  |
| --- | --- | --- |
| * **ЛОКАЛНА МРЕЖА СТАНИЦА** | | |
| Мерно место | **Тип станице** | **Загађујуће материје које се прате** |
| Севојно ММ 1. **Дечји вртић "Маслачак"** | Приградска | * укупне таложне материје са анализом тешких метала (олово, кадмијум, арсен, никл, цинк)   (365 дана годишње) |
| Севојно ММ 2. **Амбуланта** | Приградска | * сумпор диоксид, азот диоксид и чађ   (365 дана годишње) |
| **Ужице ММ 3.**  **Болница** | Урбана | * укупне таложне материје са анализом тешких метала (олово, кадмијум, арсен, никл, цинк)   (365 дана годишње) |
| **Ужице ММ 4.**  **Народно позориште** | Урбана | * суспендоване честице ПМ10   (168 дана годишње)   * садржај тешких метала: олово (Pb), кадмијум (Cd), никл (Ni) и арсен (As) у суспендованим честицама РМ10 (56 дана годишње) |
| * **ДРЖАВНА МРЕЖА СТАНИЦА** | | |
| **Ужице**  **Aутоматска мерна станица (AMС)** | Урбана | * суспендоване честице ПМ10   (365 дана годишње)   * садржај тешких метала: олова (Pb), кадмијума (Cd), никла (Ni) и арсена (As) у суспендованим честицама РМ10 * азот диоксид (365 дана годишње) * угљен моноксид (365 дана годишње) * метеоролошки подаци |
| УжицеЗелена пијаца-ЗП | Урбана | * сумпор диоксид, азот диоксид и чађ   (365 дана годишње) |
| **Ужице -Царина –**  **Вртић** **"Полетарац"- ДВ** | Урбана | * укупне таложне материје   (365 дана годишње) |

Град Ужице и Завод за јавно здравље Ужице, као овлашћена и акредитована установа, уговарају на годишњем нивоу мониторинг квалитета ваздуха.

Резултати мерења концентрација загађујућих материја, упоређују се са прописаним граничним вредностима и толерантним вредностима у циљу утврђивања нивоа загађености ваздуха на територији Града.

|  |  |  |  |  |  |  |
| --- | --- | --- | --- | --- | --- | --- |
| **Загађујућа материја** | **Уредбе о условима за мониторинг и захтевима квалитета ваздуха** | **ГВ μg/м3**  **24 час** | **Број прекорачења**  **у току календарске године** | **Толерантна вредност** **μg/м3**  **24 час** | **ГВ**  **календарска година μg/м3** | **ТВ**  **календарска година μg/м3** |
| **сумпор диоксид** | Прилог X  одељак Б. | 125 | 3 | 125 | 50 | 50 |
| **азот диоксид** | 85 |  | 105 | 40 | 50 |
| **чађ** | 50 |  |  | 50 | 50 |

|  |  |  |  |  |  |
| --- | --- | --- | --- | --- | --- |
| **Загађујућа материја** | **Референца** | **Јединица мере** | **Време усредњавања** | **Гранична вредност** | **Толерантна вредност\*** |
| **Суспендоване честице ПМ10** | **Уредба о условима за**  **мониторинг и захтевима**  **квалитета ваздуха**  **\*Толерантна вредност**  **умањена на начин**  **како је описано у**  **Одаљку Б**  **Границе толеранције** | μg/м3 | 1 дан  1 година | 50  40 | 50  40 |
| **Суспендоване честице ПМ2.5** | 1 година | 25 | 27,14 |
| **арсен** | 1 година | 6 ng/м3 |  |
| **олово** |  | 1 дан  1 година | 1 μg/м3  0.5 μg/м3 |  |
| **кадмијум** | 1 година | 5ng/м3 |  |
| **никал** | 1 година | 20ng/м3 |  |

|  |  |  |  |  |
| --- | --- | --- | --- | --- |
| **Загађујућа материја** | **референца** | **јединица мере** | **време усредњавања** | **Средња годишња вредност** |
| **укупне таложне материје** | **Уредба о условима за**  **мониторинг и захтевима**  **квалитета ваздуха** | мg/(м2.дан) | 1 месец  1 година | 450  200 |
| **арсен** | Табела 6  **TA Luft 2002** | μg/м2/дан | 1 година | 4 |
| **олово** |  | 100 |
| **кадмијум** | 1 година | 2 |
| **никал** |  |  | 1 година | 15 |

# 1.Просторна целина Севојно –индустријски/приградски тип

Мерна места у Севојну за праћење квалитета ваздуха су на граници стамбене зоне и индустријског комплекса „Импол Севал Ваљаоница алуминијума“ и „Ваљаоница бакра“. Полутанти сумпор диоксид, азот диоксид и чађ спадају у групу општих загађивача, док метали у таложним материјама одражавају у највећем проценту индустријско загађење.

**Чађ:** средња годишња вредност чађи 22,7 µг/м3 што је испод максимално дозвољене вредности за календарску годину (50 µг/м3). Према Уредби….(Сл.гласник РС број 11/10, 75/10, 63/13) толерантна вредност за чађ једнака је максимално дозвољеној. Број дана са прекораченом максимално дозвољеном вредношћу је 34.

**Сумпор диоксид:** средња годишња вредност 7,9 µг/м3 ,што је испод максимално дозвољене вредности за календарску годину (50 µг/м3 ). Није забележено ниједно прекорачење дневне максимално дозвољене вредности.

**Азот диоксид:** средња годишња вредност 20,1 µг/м3,што је испод максимално дозвољене вредности за календарску годину (40 µг/м3). Није забележено прекорачење дневне максимално дозвољене вредности.

**Укупне таложне материје:**

На мерном месту број 1. Дечји вртић “Маслачак” просечна годишња вредност је 112.2 мг/м2 дан, што је мање од максимално дозвољене вредности за календарску годину (200 мг/м2 дан). Није забележено прекорачење месечне максимално дозвољене вредности (450 мг/м2 дан).

**Метали у укупним таложним материјама:**

Средње годишње вредности износе: за олово 9.90 µг/м2дан, арсен <0.1 µг/м2дан, кадмијум 0.39 µг/м2дан, никал 9.14 µг/м2дан. Вредности ових метала су испод дозвољених на годишњем нивоу према немачком TA LUFT -у чије се вредности примењују у ЕУ.

Мониторинг цинка и бакра у укупним таложним материјама извођен је на основу индикације, тј због специфичности емисије ваљаоничког комплекса у Севојну.

Средње годишње вредности износе: за цинк 520.1 µг/м2дан и бакар 605.0 µг/м2дан. Будући да не постоје граничне вредност за ове метале, добијене вредности се могу оцењивати у односу на резултате из претходних година. Вредности цинка у таложним материјама на истом мерном месту за 2009.годину је била **1190** µг/м2дан, за 2010.годину**: 609** µг/м2дан, за 2011.годину: **249** µг/м2дан и за 2012.годину: **161.2** µг/м2дан.

У 2016.години вредност цинка је била: **459.7** µг/м2дан, а бакра **455.0** µг/м2 дан**.**

**2.Просторна целина Ужице -градски тип**

**Чађ:** средња годишња вредност чађи 35.2 µг/м3 што је испод максимално дозвољене вредности за календарску годину (50 µг/м3) Толерантна вредност за чађ једнака је максимално дозвољеној. Број дана са прекораченом максимално дозвољеном вредношћу је 60.

**Сумпор диоксид:** средња годишња вредност 10,2 µг/м3 ,што је испод максимално дозвољене вредности за календарску годину (50 µг/м3). Није било прекорачења дневне граничне вредности.

**Азот диоксид:** средња годишња вредност 35,1 µг/м3,што је испод максимално дозвољене вредности за календарску годину (40 µг/м3). У 2017.години забележено је 6 прекорачења дневне максимално дозвољене вредности, у јануару -2, фебруару -1 и у децембру -3.

**Укупне таложне материје:** На мерном месту Аутоматска станица у Омладинској улици, у склопу државне мреже мерних станица просечна годишња вредност је 238.3 мг/м2 дан, што је изнад максимално дозвољене вредности за календарску годину (200 µг/м2дан). Забележено је прекорачење месечне максимално дозвољене вредности (450 µг/м2дан) у месецу мају.

**Метали у таложним материјама:** Средње годишње вредности износе: за олово 16,3 µг/ м2 дан,кадмијум 0.25 µг/ м2 дан, никал 28.3 µг/ м2 дан, арсен <0.1 µг/ м2 дан, цинк 145.1 µг/ м2 дан и бакар 56.83 µг/ м2 дан. Вредност за никал је изнад дозвољеног на годишњем нивоу (15 µг/ м2 дан) према немачком TA LUFT-у чије се вредности примењују у ЕУ .

**Укупне суспендоване честице** чији се индикативни мониторинг врши у склопу државне мреже на мерном месту Аутоматска станица, Омладинска улица са 56 мерења у току 2017. године има средњу годишњу вредност 78.2 µг/м3, што је изнад дозвољене годишње вредности за (70 µг/м3).

**Метали** у укупним суспендованим честицама: Средња годишња вредност олова 0.072 µг/м3, кадмијума 5.36 ng/м3, арсена 1.91 ng/м3, никла 6.25 ng/м3.

**Суспендоване честице ПМ10-мерно место Позориште:**

Мониторинг се темељи на повременим узорковањима. Број узорковања је 110. Средња годишња вредност износи 51.1 µг/м3, што је изнад максимално дозвољене вредности за календарску годину (40µг/м3). Број прекорачења дневне максимално дозвољене вредности је 44 од 110 узорака. Број прекорачења у узорку је већи од годишње дозвољеног броја 35. Такође, 90,4 перцентил износи 94.7 µг/м3 што је веће од дозвољене вредности од 50 µг/м3.

**Метали у суспендованим честицама ПМ10:** Средње годишње вредности износе: за олово 32.6 нг/м3, арсен 1.03 нг/м3,кадмијум 0.79 нг/м3, никал 12.27 нг/м3 Годишње вредности за метале у ПМ10 су испод максимално дозвољених вредности.

**3.Просторна целина Крчагово -индустријски тип**

**Укупне таложне материје:** На мерном месту Општа болница Ужице просечна годишња вредност је 245.12 мг/м2дан, што је изнад максимално дозвољене вредности за календарску годину (200 мг/м2дан). Забележено је прекорачење месечне максимално дозвољене вредности (450 мг/м2дан) у мају.

**Метали у укупним таложним материјама:** Средње годишње вредности износе: за олово 19,46 µг/ м2дан, арсен 0,17 µг/ м2дан,кадмијум 1.42 µг/ м2дан. Вредности ових метала су испод дозвољених на годишњем нивоу према немачком TA LUFT -у чије се вредности примењују у ЕУ. Средње годишње вредности износе: за цинк је 207,0 µг/м2дан и бакар 96,3 µг/м2дан. Резултат за никал 108,6 µг/м2дан показује драстично прекорачење граничне вредности (15 µг/ м2дан).

***Анализа резултата***

У Ужицу на мерном месту Пијац, број дана са прекораченом максимално дозвољеном вредношћу за чађ је 60. Иако средње годишње вредности за чађ нису пређене, то није случај са укупним суспендованим честицама. Концентрације метала у ПМ10 честицама и у укупним суспендованим честицама је у дозвољеним границама. Индекс прекорачења годишње дозвољене вредности за ПМ10 је 51.1/50, индекс 90.4 промила који се односи на број прекорачења у узорку је 94.7/50, док је број дана са прекораченим вредностима у узорку 44 већи од дозвољеног 35. То говори да Ужице и даље има проблем са повећањем концентрација суспендованих честица.

Мониторингом укупних таложних материја и метала у укупним таложним материјама детектују се повећане концентрације метала карактеристичних за индустријску активност у Севојну и Крчагову. Значајно је повећање концентрација цинка у Севојну у односу на 2011.годину и 2012.годину, па и 2016. годину, као и велико прекорачење граничне вредности за никал у таложним материјама у Крчагову, а забележено је прекорачење вредности никла и на аутоматској станици у Омладинској 22.

**Анализа упоредних резултата концентрација суспендованих честица ПМ10 на мерним местима АМСКВ Ужице и Народно позориште Ужице**

Мерно место у Омладинској улици 22 припада мрежи аутоматских станица (АМСКВ), под утицајем саобраћаја је и као такво декларисано је као трафик станица. Закључком Скупштине града Ужица и уз сагласност Агенције за заштиту животне средине успостављено је контролно мерно место на тераси Народног Позоришта у улици Краља Петра I 12, на ком Завод за јавно здравље Ужице врши мониторинг суспендованих честица ПМ10. У 2017.години је урађено 110 двадесетчетворочасовних узорака у интервалима од 00:01h до 24:00h. Резултати су приказани у извештају. У овом прилогу ће се анализирати само резултати ПМ10 честица који су истовремено узорковани на оба мерна места. Таквих података је било 96.

Корелациони коефицијенти за ова два мерна места говоре о јакој корелацији у току целе године и у грејној сезони. Позитивна корелација говори да кад се повећавају вредности ПМ10 честица на Позоришту, бележи се и повећање на АМСКВ. Корелација је слабија ван грејне сезоне.

Степен повећања и смањења концентрација на оба мерна места су под утицајем истих узрочника у 89.6 % случајева. Ти узроци су емисија од грејања повезана са метеоролошким факторима.

Ван грејне сезоне корелација је значајно слабија баш због одсуства емисије од ложења и метеоролошких феномена који су карактеристични за грејну сезону. Заједнички фактор проузрокује ван грејне сезоне 38.8% варијација у вредностима ПМ10. Заједнички узрок који делује ван грејне сезоне истовремено на ова два различита мерна места по типу и положају, може бити проузрокован ветром који што јаче дува, тиме повећава ресуспензију честица прашине са улица. Лети је могућ и транспорт честица насталих фотохемијским механизмима. Због мале масе ПМ10 честица и могућности да се преносе на велике даљине, поред локалних могући су и регионални утицаји. Такви утицаји који носе фотохемијске честице и ресуспензије, утичу на ПМ10 фракције у много већем обиму него на чађ, па отуда и измерене концентрације и њихове варијације могу бити веће код ПМ10 него код чађи.

Из ове анализе може се закључити да су у целом периоду у 2017.години резултати на Позоришту мањи за 23.4% у односу на АМСКВ. У грејној сезони они су 26,4 % мањи, а ван грејне сезоне резултати на Позоришту су 50.6 % мањи.

**II КВАЛИТЕТ ПОВРШИНСКИХ ВОДА И ЈАВНИХ ЧЕСМИ**

У Извештају који је доставио Завод за јавно здравље класификовани су водотоци:

Водотоци **друге класе** – водотоци доброг еколошког статуса:

-река Дервента – Поточање,

-река Петница – Потпећ,

-Дубоки поток пре улива Турског потока.

Водотоци **треће класе** - водотоци умереног еколошког статуса:

-река Лужница код моста у Луновом селу,

-Дубоки поток после улива Турског потока,

-река Сушица профил Стапари,

-река Криваја код Бошњачког врела у Качеру.

Водотоци **четврте класе** - водотоци слабог еколошког статуса:

-Волујачки поток у Турици, код моста.

Водотоци **пете класе** – водоток лошег еколошког статуса:

-Турски поток, 400 м од депоније „Дубоко“, пре улива у Дубоки поток,

-Гумбор поток пре улива у реку Кривају,

-Царински поток испод депоније „Сарића осоје“.

Према законској регулативи, водотоци умереног и слабог еколошког статуса могу се користити за снабдевање водом за пиће уз претходни третман као и за наводњавање.

Уочава се лош квалитет површинских вода у близини депонија „Сарића осоје“ и „Дубоко“. Изражен је негативан утицај Турског потока на Дубоки поток. Посебно је важно спречити изливање процедних вода депоније „Дубоко“ у Турски поток, јер се вода из Дубоког потока користи за заливање засада под малином, јагодом, осталог воћа као и поврћа.

Током летње сезоне, вршене су контроле воде за купање на Плажи- изнад Плавог моста. Контроле су започете 08.06.2017. године, а са контролом је завршено 24.08.2017. године. Од 6 узорака воде узете изнад Плавог моста, 2 узорака су била II класе односно водотоци доброг еколошког статуса који се могу користити за купање и рекреацију на води и 4 узорака су била III класе односно водотоци умереног еколошког статуса који се могу користити за купање и рекреацију. О резултатима испитивања јавност је обавештавана након 24 часа од узорковања воде.

Урађена је контрола воде на 33 јавне чесме на територији Града, које имају сопствене изворе напајања. Од овог броја, на 6 јавних чесми вода је била хигијенски исправна, на 24 јавне чесме вода је била бактериолошки неисправна, а на 3 чесми је неисправна са бактериолошког и физичко-хемијског аспекта. Све неисправне јавне чесме су на одговарајући начин обележене и истакнуто је видно упозорење да се не могу користити за пиће.

|  |  |  |  |
| --- | --- | --- | --- |
| Назив чесме | Исправност (+)  Неисправност (-) | Назив чесме | Исправност (+)  Неисправност (-) |
| Сланушка чесма | Хем.(-),Бакт(-) | Олгина чесма на Царини | Хем.(+),Бакт(-) |
| Ј.чесма Крвавци | Хем.(+),Бакт(-) | Ј.чесма Ратарска улица | Хем.(+),Бакт(+) |
| Бадањ чесма у ул.Хецеговачка | Хем.(+),Бакт(-) | Камено корито | Хем.(+),Бакт(-) |
| Цоклина чесма у ул.Солунска | Хем.(+),Бакт(-) | Ј.чесма апотекара Суботића | Хем.(+),Бакт(-) |
| Ј.чесма на Куки | Хем.(-),Бакт(-) | Ј.чесма Грозничавац | Хем.(+),Бакт(-) |
| Ј.чесма код тунела у Шаргану | Хем.(+),Бакт(+) | Ј.чесма у Крвавцима код школе | Хем.(+),Бакт(-) |
| Ј.чесма Пера Барјактаревића | Хем.(+),Бакт(-) | Панића чесма у Кремнима | Хем.(-),Бакт(-) |
| Јованова вода на Јеловој Гори | Хем.(+),Бакт(+) | Ј.чесма у Таковској улици | Хем.(+),Бакт(-) |
| Десанкина чесма на Јеловој Гори | Хем.(+),Бакт(-) | Видића чесма у Ади | Хем.(+),Бакт(+) |
| Ј.чесма у Карану | Хем.(+),Бакт(-) | Жунића чесма у Скржутима | Хем.(+),Бакт(+) |
| Јованова вода у Врелима | Хем.(+),Бакт(-) | Савића чесма у Скржутима | Хем.(+),Бакт(-) |
| Крсманова чесма ул. Војвођанска | Хем.(-),Бакт(-) | Ј.чесма у Збојштици | Хем.(+),Бакт(-) |
| Спаловића чесма Севојно | Хем.(+),Бакт(-) | Ј.чесма у Биосци | Хем.(+),Бакт(-) |
| Ј.чесма у Царинској улици | Хем.(+),Бакт(+) | Ј.чесма у Равнима | Хем.(+),Бакт(-) |
| Бисер вода у Крчагову | Хем.(+),Бакт(-) | Ј.чесма на Белим Водама | Хем.(+),Бакт(-) |
| Ј.чесма Зуковина | Хем.(+),Бакт(-) | Ј.чесма код Потпећке пећине | Хем.(+),Бакт(-) |
| Ј.чесма Јовановац у Врелима | Хем.(+),Бакт(-) | Ј.чесма на Плажи-прикључена  на градски водовод | Хем.(+),Бакт(+) |
| Спомен чесма на Ћеловини | Хем.(+),Бакт(-) |  |  |

**III УПРАВЉАЊЕ ОТПАДОМ**

***Дивље депоније***

У претходном периоду велики напори су предузети на превенцији стварања отпада. На локацијама где су у ранијем периоду биле дивље депоније, углавном се више не депонује отпад. Недостатак комуналне опреме на државним путевима представља велики проблем и дуж свих саобраћајних праваца налазе се велике количине расутог отпада.

По посебном програму прикупља се отпад на сеоском подручју, на локацијама које нису покривене редовним сакупљањем отпада (локације бивших дивљих депонија, раскрснице локалних путева и слично). За прикупљање отпада на 29 локација постављени су кошеви запремине 5 м3. У 2017.години прикупљено је 418 тона отпада.

Поред чишћења грађевинског отпада који су несавесни грађани одлагали поред контејнера на градском подручју у 2017. Години, очишћена је дивља депоније у Кремнима (засеок Ерићи). Са локације је уклоњено 160 m³ отпада који је одвежен на регионалну депонију "Дубоко", a на локацију је постављен кош од 5 m³ како би се спречило стварање нове дивље депоније.

***Примарна селекција***

Урађен је нови предлог концепта примарне селекције отпада који би унапредио постојећу селекцију на територији града Ужица.

У циљу промовисања примарне селекције организовано је такмичење у школским и предшколским установама у прикупљању старог папира. Школама и вртићима који су прикупили највише папира уручени су спортски реквизити.

**IV ОТПАДНЕ ВОДЕ**

Комуналне отпадне воде се не пречишћавају на територији града Ужица. Изузетак је пречистач комуналних отпадних вода у насељу Злакуса капацитата 500 ЕС и пречистач у насељу Мокра Гора капацитета 500 ЕС.

Канализациона мрежа је добро развијена на територији ГУП-а, док је готово нема на сеоском подручју.

Постројења за пречишћавање индустријских отпадних вода постоје у Ваљаоници бакра, Импол Севал-у, Првом Партизану-Наменска производња.

Републичке институције су иницирале израду Студије изводљивости за изградњу Регионалног постројења за пречишћавање отпадних вода за град Ужице, општине Пожага и Ариље.

**V ПРИРОДНА И БИОЛОШКА РАЗНОЛИКОСТ**

**Флора и фауна**

Територије Златиборске регије, укључујући и Град Ужице, се сматрају областима са најквалитетнијим и најбоље очуваним биолошким ресурсима и биодиверзитетом уопште у Републици Србији.

Шуме се простиру на 37,5 % територије града, што је мање од очекиваног просека за средње планински појас. По подацима из 2008. године, Град располаже са укупно 28.238 ha шумских површина - просечна дрвна маса лишћара била је 12.764 m3 (46,7 %), а четинара 14.582 m3 (53,3 %).

**Заштићена природна добра**

На територији града Ужица налази се више заштићених природних добара, као и добра у поступку заштите. Такође, делови територије припадају заштићеним природним добрима других јединица локалне самоуправе.

**Парк природе „Шарган – Мокра Гора“,** укупне површине 10,813,73 ha је заштићено природно добро од изузетног значаја (I категорија заштите). Обухвата подручје планине Шарган, мокрогорске котлине, долине Белог Рзава и јужних делова планине Таре са Добрим и Љутим пољем и долином потока Братешина.

**Споменик природе „Потпећка пећина“** штити се као значајно природно добро (III категорија заштите).Потпећка пећина се налази на 14 km од Ужица, у селу Потпећ, у подножју Дрежничке градине. Висина улаза облика потковице је 50 m, ширина 12 m, и то је највећи пећински улаз у Србији. У пећини се налазе два извора, која се састављају и чине 2 km дугу реку Петницу. За посетиоце је уређено 555 m пећине. Спомеником природе управља Туристичка организација Ужица.

**Споменик природе „Мечје леске на тргу Светог Саве“,** укупне површине припадајућег простора од 365 m2, налази се у ужем центру града. Штити се као значајно природно добро (III категорија заштите), а њиме управља Јавно комунално предузеће „Биоктош“. Стабла мечје леске, као типични репрезенти ретке врсте опстају у условима урбане средине, мада је у претходном периоду једно стабло уклоњено због оштећења и замењено новим.

**Стабло ''Мечје леске у Мајданској улици''**, има статус заштићеног природног добра. Поред велике старости ово природно добро карактерише и естетска вреденост. Својим изгледом и лепотом оплемењује урбану средини дајући посебан печат амбијенту околног простора. Према категоризацији заштићених подручја Споменик природе ''Мечја леска у Мајданској улици'' се сврстава у III (трећу) категорију – заштићено подручје локалног значаја. Стаблом управља Јавно комунално предузеће ''Биоктош''.

**Предео изузетних одлика „Клисура Ђетиње“,** заштићено подручје локалног значаја(III категорија заштите) ***је у поступку заштите***. Овај предео налази се на западном ободу Ужица и обухвата површину од 853,13,43ha, од чега је 829,08,15ha на територији Ужица, а 24,05,28 ha на територији општине Чајетина. Град Ужице и Општина Чајетина потписали су Споразум о покретању поступка заштите. У 2016.години Завод за заштиту природе Србије извршио је допуну Студије заштите Предео изузетних одлика ''Клисура Ђетиње''. Стручне службе Града Ужица су у сарадњи са Заводом за заштиту природе Србије израдили предлог Одлуке о проглашењу заштите. У складу са Законом и потписаним Сразумом са Општином Чајетина обављен је јавни увид и јавна расправа Предлога акта заштићеног подручја и Студије заштите.

По прибављеној сагласности надлежног министарства Одлука ће бити усвојена у скупштинама Града Ужица и Општине Чајетина.

**Члан 2.**

Овај Извештај објавити у ''Службеном листу Града Ужица''

***Извештај припремило***

***Одељење за заштиту животне средине и одрживи развој***

ГРАД УЖИЦЕ

ГРАДСКО ВЕЋЕ

III Број 503-14/18

28.03.2018.године

Ужице

**ПРЕДСЕДАВАЈУЋИ ГРАДСКОГ ВЕЋА**

**ЗАМЕНИК ГРАДОНАЧЕЛНИКА**

Немања Нешић